**HEILSUMÁLARÁÐIÐ**

Løgtingið

|  |  |
| --- | --- |
| Dagfesting: | 25. oktober 2019 |
| Mál nr.: | 19/00785-1 |
| Málsviðgjørt: | RM/as |
| Eftirkannað: | Lógartænastan dagfestir |

**Uppskot til**

**Løgtingslóg um broyting í løgtingslóg nr. 104 frá 5. September 1988, sum seinast broytt við løgtingslóg nr. 15 frá 16. mars 2015 um apoteksverkið og heilivág**

(Heilivágsskrá)

§ 1

Í løgtingslóg nr. 104 frá 5. september 1988, sum broytt við løgtingslóg nr. 54 frá 8. mai 1991, við løgtingslóg nr. 40 frá 6. mai 2014 og við løgtingslóg nr. 15 frá 16 mars 2015 um apoteksverkið og heilivág, verða gjørdar hesar broytingar:

1. Í § 28 verður broytt soljóðandi:

Reglur um dygd o.a. í føroyskari heilivágsskrá verður at skilja sum tann

til eina og hvørja tíð galdandi útgáva av Danske Lægemiddelstandarder.

§ 2

Henda løgtingslóg kemur í gildi dagin

eftir, at hon er kunngjørd.

**Kapittul 1. Almennar viðmerkingar**

**1.1. Orsakir til uppskotið**

Talan er um eina broyting, sum er neyðug at gera skjótast gjørligt. Broytingin kemur í staðin fyri kunngerðir, ið verða lýstar í sambandi við dagføringar av “Danske Lægemiddelstandarder (danska heilivágsskráin (farmakopéin))”. Tað er ikki longur møguligt at lýsa hesar kunngerðir á sama hátt, sum higartil hevur verið gjørt.

**1.2. Galdandi lóggáva**

Ein heilivágsskrá er eitt yvirlit yvir ásetingar viðvíkjandi framleiðslu og nýtslu av heilivág.

Tað er European Directorate of Quality of Medicines (EDQM), sum umsitur, mennir og dagførir evropeisku heilivágsskránna (Ph. Eur.). Í Danmark er evropeiska heilivágsskráin grundarlag undir nationalu heilivágsskránni, sum eitur Danske Lægemiddelstandarder (DLS). Danske Lægemiddelstandarder inniheldur, umframt allar ásetingar í evropeisku heilivágsskránni, eisini einstakar aðrar ásetingar, sum eru galdandi fyri heilivág í Danmark. Dansk Lægemiddelstandard verður sett í gildi við kunngerð[[1]](#footnote-1), sum verður dagførd umleið 3 ferðir um árið.

Eisini í Føroyum verður evropeiska heilivágsskráin fylgd. Síðani núverandi apotekslóg[[2]](#footnote-2) kom í gildi í 1. januar 1989, hevur ásetingin av føroyskari heilvágsskrá verið gjørd við, at tað í kunngerð, verður víst til skiftandi útgávur av ávikavist evropeisku heilivágsskránni og Dansk Lægemiddelstandard. Síðani 2010[[3]](#footnote-3) hevur kunngerðin bert víst til ávísa útgávu av Dansk Lægemiddelstandard. Seinastu ferð føroyska heilivágsskráin varð dagførd var í 2015[[4]](#footnote-4). Í kunngerð nr. 5/2015 um heilivágsskrá og fyrimyndarreglur fyri heilivág stendur í § 1: “Við føroyska farmakopé er at skilja Danske Lægemiddelstandarder 2015.0.”

**1.3. Endamálið við uppskotinum**

Endamálið við uppskotinum er at fáa eina áseting í lógina um apoteksverkið og heilivág, um at tann til eina og hvørja tíð í Danmark galdandi útgávan av Danske Lægemiddelstandarder er at skilja sum “føroysk heilivágsskrá”.

Mannagongdin í sambandi við lýsing av omanfyrinevndu kunngerðum er broytt soleiðis, at Danske Lægemiddelstandarder (tvs. samlaða heilivágsskráin) skal leggjast við kunngerðini. Talan er um sera rúgvismikið tilfar upp á fleiri túsund síður. Eisini er talan um sera tekniskt tilfar, sum einans fakfólk sum arbeiða við tilfarinum skilja.

Í samskifti við Lógartænastuna um málið, varð semja um, at besta loysnin er at fáa eina áseting í lógina um apoteksverkið og heilivág, ístaðin fyri at lýsa eina kunngerð hvørja ferð Danske Lægemiddelstandarder verða dagførdir.

**1.4. Samandráttur av nýskipanini við uppskotinum**

Uppskotið hevur við sær at ásett verður í lógini um apoteksverkið og heilivág, at tann til eina og hvørja tíð í Danmark galdandi heilivágsskrá, eisini er galdandi sambært lógini um apoteksverkið og heilivág. Hetta í staðin fyri at lýsa dagføringar í kunngerð umleið 3 ferðir um árið, við sera rúgvismiklum og tekniskum tilfari.

**1.5. Ummæli og ummælisskjal**

Landsapotekarin

PhamraDanmark

Farmakonomforeningen

**Kapittul 2. Avleiðingarnar av uppskotinum**

**2.1. Fíggjarligar avleiðingar fyri land og kommunur**

Broytingaruppskotið hevur ongar fíggjarligar avleiðingar.

**2.2. Umsitingarligar avleiðingar fyri land og kommunur**

Ásetingin í lógini hevur við sær, at tað ikki longur verður neyðugt at lýsa kunngerðir, í sambandi við dagføringar av Danske Lægemiddelstandarder, umleið 3 ferðir um árið.

**2.3. Avleiðingar fyri vinnuna**

Uppskotið hevur ongar fíggjarligar ella umsitingarligar avleiðingar fyri vinnuna.

**2.4. Avleiðingar fyri umhvørvið**

Uppskotið hevur ongar avleiðingar fyri umhvørvið.

**2.5. Avleiðingar fyri serstøk øki í landinum**

Uppskotið hevur ikki serligar fíggjarligar, umsitingarligar, umhvørvisligar ella sosialar avleiðingar fyri serstøk øki í landinum.

**2.6. Avleiðingar fyri ávísar samfelagsbólkar ella felagsskapir**

Uppskotið hevur ikki avleiðingar fyri ávísar samfelagsbólkar ella felagsskapir.

**2.7. Millumtjóðasáttmálar á økinum**

Millumtjóðasáttmálar ikki eru á økinum, og uppskotið fær ikki fíggjarligar, umsitingarligar, umhvørvisligar ella aðrar avleiðingar fyri millumtjóðasáttmálar.

**2.8. Tvørgangandi millumtjóðasáttmálar**

Uppskotið er ikki viðkomandi fyri tvørgangandi millumtjóða­sáttmálar.

**2.9. Markaforðingar**

Ikki viðkomandi.

**2.10. Revsing, fyrisitingarligar sektir, pantiheimildir ella onnur størri inntriv**

Ikki viðkomandi.

**2.11. Skattir og avgjøld**

Ikki viðkomandi.

**2.12. Gjøld**

Ikki viðkomandi.

**2.13. Áleggur lógaruppskotið likamligum ella løgfrøðiligum persónum skyldur?**

Ikki viðkomandi.

**2.14. Leggur lógaruppskotið heimildir til landsstýrismannin, ein stovn undir landsstýrinum ella til kommunur?**

Nei

**2.15. Gevur lógaruppskotið almennum myndugleikum atgongd til privata ogn?**

Nei.

**2.16. Hevur lógaruppskotið aðrar avleiðingar?**

Nei.

**2.17. Talvan: Yvirlit yvir avleiðingarnar av lógaruppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Nei | Nei | Nei | Nei | Nei |
| Umsitingarligar avleiðingar | Ja | Nei | Nei | Nei | Nei |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | | Nei | Nei |  |

**Kapittul 3. Serligar viðmerkingar**

**3.1. Viðmerkingar til ta einstøku greinina**

**Til § 1**

Við broytingini verður ásett í lógini, at tann til eina og hvørja tíð í Danmark galdandi útgávan av Danske Lægemiddelstandarder er at skilja sum “føroysk heilivágsskrá”.

Í dag er tað landsstýrismaðurin, sum í kunngerð ásetir reglur um, dygd o.a. í heilivági, hetta hevur í nógv ár verið gjørt við, at lýsa galdandi útgávu av Danske Lægemiddelstandarder. Tað er ikki longur møguligt at lýsa hesar kunngerðir á sama hátt, sum higartil hevur verið gjørt, tískil er neyðugt við eini lógarbroyting.

**Til § 2**

Gildiskoma.

Heilsumálaráðið, 25. oktober 2019

**Kaj Leo Holm Johannesen**

landsstýrismaður

/ Turid Arge

**Yvirlit yvir fylgiskjøl:**

Fylgiskjal 1: Javntekstur

1. Bekendtgørelse om Danske Lægemiddelstandarder [↑](#footnote-ref-1)
2. Løgtingslóg nr. 104/1988 um apoteksverkið og heilivág, sum seinast broytt við løgtingslóg nr. 40/2014 [↑](#footnote-ref-2)
3. Kunngerð nr. 72 frá 14. juni 2010 um heilivágsskrá og fyrimyndarreglur á heilivági  [↑](#footnote-ref-3)
4. Kunngerð nr. 5 frá 27. januar 2015 um heilivágsskrá og fyrimyndarreglur fyri heilivág [↑](#footnote-ref-4)